ล่าแฮกเกอร์ ตัวป่วน-เว็บไซต์
บิ๊กตู่สั่งการไอซีที ประสานทุกหน่วย,ประยุทธ์ กำชับ รมว.ไอซีที ติดตาม กลุ่มแฮกเกอร์จ้องล้วงข้อมูล กสท. สร้างกระแสต้าน ซิงเกิล เกตเวย์ อุตตม ย้ำประชาชนมั่นใจได้ เชื่อไม่เกี่ยวกับตั้งกองสงครามไซเบอร์ของกองทัพ ประวิตร มั่นใจไม่มีปัญหา สุวพันธุ์ เผยฝ่ายมั่นคงจับตาดูอยู่ ห่วงกระทบการสื่อสาร ชี้เป็นเรื่องความมั่นคง เตือนอย่าทำ ปอท.เปิดตัว บุ๋ม ปนัดดา พรีเซ็นเตอร์โครงการ ออนไลน์ใสสะอาดฯ,ตามที่มีกระแสข่าวแพร่สะพัดในสื่อโซเชียล ว่ากลุ่มแฮกเกอร์ขู่จะเจาะเข้าระบบข้อมูลของบริษัท กสท.โทรคมนาคม จำกัด (มหาชน) หรือแคท เทเลคอม นำข้อมูลลูกค้าออกไปเผยแพร่เพื่อต่อต้านโครงการซิงเกิล เกตเวย์ นั้น,เมื่อเวลา 07.00 น. วันที่ 23 ต.ค.ที่ลานพระราชวังดุสิต พล.อ.ประวิตร วงษ์สุวรรณ รองนายกรัฐมนตรีฝ่ายความมั่นคง และ รมว.กลาโหม ให้สัมภาษณ์ถึงกระแสข่าวกลุ่มแฮกเกอร์ขู่จะเจาะเข้าระบบข้อมูลของบริษัท กสท.โทรคมนาคม จำกัด (มหาชน) หรือแคท เทเลคอม นำข้อมูลลูกค้าออกไปเผยแพร่ เพื่อต่อต้านโครงการซิงเกิล เกตเวย์ ว่า ยังไม่ได้รับรายงาน แต่มีมาตรการรับมืออยู่แล้ว โดยกระทรวงเทคโนโลยีสารสนเทศและการสื่อสาร (ไอซีที) เป็นผู้ดูแล เชื่อว่าไม่มีปัญหา ส่วนการปฏิบัติงานด้านไซเบอร์ของกองทัพมี พล.อ.สมหมาย เกาฏีระ ผบ.ทหารสูงสุด เป็นผู้ดูแลในส่วนของทหาร และชี้แจงไปแล้ว,ขณะที่ พล.อ.สมหมาย เกาฏีระ ผบ.ทหารสูงสุด กล่าวสั้นๆว่า ยืนยันการทำงานของกองทัพไทยในด้านไซเบอร์มุ่งเน้นดูแลทางด้านการทหารเท่านั้น,ผู้สื่อข่าวรายงานว่า หลังเกิดกระแสข่าวว่ากลุ่มแฮกเกอร์ขู่ฐานข้อมูลลูกค้าบริษัท กสท.โทรคมนาคม จำกัด (มหาชน) เพื่อนำออกเผยแพร่นั้น ช่วงเช้าวันเดียวกัน ก่อนพิธีวางพวงมาลาและถวายความเคารพพระบรมราชานุสรณ์ พระบาทสมเด็จพระจุลจอมเกล้าเจ้าอยู่หัว รัชกาลที่ 5 นายอุตตม สาวนายน รมว.ไอซีที ได้รายงานข้อมูลต่อ พล.อ.อ.ประจิน จั่นตอง รองนายกรัฐมนตรี ในฐานะกำกับดูแลกระทรวงไอซีที โดยมีนายสุวพันธุ์ ตันยุวรรธนะ รมต.ประจำสำนักนายกรัฐมนตรี ร่วมพูดคุยด้วย โดยนายสุวพันธุ์ได้นำภาพการแฮกข้อมูลในโทรศัพท์มือถือ ส่งให้ พล.อ.อ.ประจินและนายอุตตมดู พร้อมระบุว่าเป็นเรื่องที่น่าห่วง เป็นการโจมตีข้อมูลภาครัฐและทำกันเป็นขบวนการ มีเครือข่าย และหลังเสร็จสิ้นพิธีนายอุตตมได้รายงานเรื่องนี้ต่อนายกฯ,โดยนายอุตตมเปิดเผยว่า นายกฯกำชับให้ติดตามกลุ่มผู้ไม่หวังดี ที่จะคุกคามเว็บไซต์ต่างๆ ซึ่งได้ประสานกับทุกหน่วยงานระมัดระวังดูแลฐานข้อมูลต่างๆ ให้ดี ขณะเดียวกัน ต้องให้บริการประชาชนให้ได้ ขอให้ประชาชนมั่นใจ เพราะระบบยังทันสมัย และขอให้พิจารณาข้อมูลที่มีการสื่อสารผ่านเว็บไซต์ต่างๆอย่างระมัดระวัง เพราะบางครั้งมีการแอบอ้างข้อมูลที่ไม่เป็นความจริง กระทรวงไอซีทีได้สอบถามทาง กสท.ไปแล้ว พบว่าไม่ใช่ข้อมูลจริงของ กสท. เชื่อว่าการกระทำของกลุ่มแฮกเกอร์ไม่เกี่ยวข้องกับการตั้งกองสงครามไซเบอร์ของกองทัพ อย่างไรก็ตาม กระทรวงไอซีทีมีหน้าที่ป้องกัน ไม่ว่าจะเป็นกลุ่มแฮกเกอร์ไหนก็ตาม,ด้านนายสุวพันธุ์ ตันยุวรรธนะ กล่าวว่า ฝ่ายความมั่นคงติดตามเรื่องนี้มาระยะหนึ่งแล้ว สิ่งที่รัฐบาลเป็นห่วงคือเรื่องการสื่อสารทางไซเบอร์ของรัฐจะได้รับผลกระทบ เพราะมันไม่ใช่กระทบเฉพาะภาครัฐอย่างเดียว แต่จะกระทบภาคสังคม ภาคประชาชนด้วย เรามีหน่วยระวังป้องกัน และหน่วยที่ดำเนินมาตรการอื่นๆด้วย เรื่องดังกล่าวเป็นเรื่องความมั่นคงโดยรวมของประเทศ ไม่ใช่เรื่องของการต่อต้านแต่เพียงอย่างเดียว ดังนั้น เรื่องอะไรที่กระทบต่อประเทศก็อย่าไปทำเลย มันไม่ส่งผลดีอะไรกับส่วนรวม ตอนนี้ไม่ใช่แค่รัฐบาลเท่านั้นที่ได้รับผลกระทบ มันจะทำอะไรกันอย่างอื่นที่กระเทือนต่อความมั่นคงของประเทศมากกว่า,ต่อมาช่วงเย็น ม.ล.ปนัดดา ดิศกุล รมต.ประจำสำนักนายกรัฐมนตรี โพสต์ข้อความลงเฟซบุ๊ก ว่า การใช้โซเชียลเน็ตเวิร์ก ถ้าผู้ใช้ขาดความรับผิดชอบที่ดี จะกลับกลายเป็นศรย้อนกลับมาทำลายสังคมที่เป็นปกติสุขของประเทศ ในทางการเมืองกลุ่มคนที่มีความทะเยอทะยาน ตั้งเป้าหมายชีวิตไว้อย่างสูงส่ง อยากเป็นบุคคลสำคัญ อยากเล่นการเมืองเพื่อให้ตนเองได้มีอำนาจทางการบริหาร และมีความร่ำรวยมาก จะใช้ประโยชน์อย่างมากจากการที่โลกมีวิวัฒนาการทางไอทีที่ก้าวไกล ทั้งที่เจตคตินิยมน่าจะมุ่งเน้นความก้าวหน้าทางการศึกษา วิทยาศาสตร์ อุตสาหกรรม ทรัพยากรธรรมชาติและสิ่งแวดล้อม การคมนาคม และการดำรงอยู่ของสังคมที่มีความมั่นคงปลอดภัย หากแต่ฉวยโอกาสนำไปใช้เพื่อประโยชน์ส่วนตัว ทำลายล้างสังคมที่ดีงาม เท่ากับนำพาความเสียหายใหญ่หลวง,พ.อ.สรรพชัย หุวะนันทน์ กรรมการและ กรรมการผู้จัดการใหญ่ บริษัท กสท โทรคมนาคม จำกัด (มหาชน) หรือแคทเทเลคอม กล่าวว่า จากการตรวจสอบยังไม่พบผู้ก่อกวนระบบคอมพิวเตอร์ตามที่กล่าวอ้าง ส่วนกรณีที่แฮกเกอร์พยายามจะเข้าถึงระบบ dealer ของ my นั้น พบว่า มีการพยายามเข้าถึงแต่ล้มเหลว ทั้งนี้ หากสามารถเข้าถึงทางช่องทางนี้ จะพบเพียงข้อมูลที่ user บันทึกไว้เท่านั้น ไม่สามารถเข้าถึงระบบอื่นได้ ขณะนี้ยังไม่พบความเสียหาย แต่ได้เฝ้าระวังต่อเนื่องเพื่อป้องกันไม่ให้ข้อมูลของลูกค้าสูญหาย ส่วนกระแสข่าวต้านซิงเกิล เกตเวย์ ที่ทำให้เกิดความไม่พอใจนั้น ขณะนี้ยังไม่มีนโยบายให้ กสท ดำเนินการ และเราเชื่อมั่นว่าจะไม่มีการปิดสิทธิเสรีภาพประชาชน,วันเดียวกันเวลา 13.30 น. ที่บริเวณลานเซ็นทรัลคอร์ท ชั้น 1 ศูนย์การค้าเซ็นทรัลเวิลด์ พ.ต.อ.สมพร แดงดี รอง ผบก.ปอท. เป็นประธานเปิดกิจกรรม โพสต์ต้องคิด คลิกเสี่ยงคุก ภายใต้โครงการออนไลน์ใสสะอาด เรารักในหลวง โดยมีเจ้าหน้าที่ตำรวจ บก.ปอท. บุ๋ม-ปนัดดา วงศ์ผู้ดี ดารานักแสดงเป็นพรีเซ็นเตอร์ และดีเจเอกกี้-เอกชัย เอื้อสังคมเศรษฐ เป็นพิธีกร,โดยภายในงานมีการพูดคุยเรื่องการโพสต์ แชร์ และคอมเมนต์ อย่างถูกต้องไม่ละเมิดสิทธิผู้อื่น และการป้องกันไม่ตกเป็นเหยื่ออาชญากรรมทางเทคโนโลยี ก่อนนำขบวนเดินรณรงค์ตั้งแต่ศูนย์การค้าเซ็นทรัลเวิลด์ ใช้สกายวอล์ค ไปถึงรถไฟฟ้าบีทีเอส สถานีสยาม ระหว่างทางมีประชาชนและนักท่องเที่ยวให้ความสนใจเป็นจำนวนมาก,พ.ต.อ.สมพรกล่าวว่า ในฐานะผู้รับผิดชอบและดูแลการกระทำความผิดเกี่ยวกับเทคโนโลยีและคอมพิวเตอร์ เล็งเห็นปัญหาที่เกิดขึ้นจากโลกออนไลน์ อาทิ การโพสต์ การคอมเมนต์ การแชร์ หมิ่นประมาท การหลอกลวงซื้อขายสินค้าในโลกออนไลน์ เข้าข่ายผิดกฎหมาย สร้างความเสียหายแก่ประชาชนจำนวนมาก โดยมี 10 พฤติกรรมเสี่ยงคุก คือ 1.อัพโหลดรูปลามกอนาจาร 2.ตั้งตัวเป็นเจ้ากรมข่าวลือ ปล่อยข่าว 3.พวกที่ชอบใช้วิทยายุทธ์เฉพาะตัว ตัดต่อภาพผู้อื่น 4.แอบเซฟขโมยข้อมูลคนอื่น แล้วนำไปใช้ประโยชน์ 5.พวกชอบใส่ร้ายป้ายสีคนอื่น 6.มีความอยากรู้อยากเห็นสูง แอบดูข้อมูลส่วนตัวผู้อื่น 7.เห็นไฟล์งานของคนอื่นไม่ได้ ลบเพิ่มแก้ไขเนื้อหา 8.ชอบส่งอีเมลลูกโซ่โดยไม่บอกที่มา 9.ชอบตั้งสำนักข่าวเป็นของตัวเอง การแชร์โดยไม่รู้เป็นเรื่องจริงเท็จ และ 10.การโพสต์ข้อความใดๆที่เป็นการหมิ่นเบื้องสูง มีโทษจำคุกสูงสุดถึงสิบห้าปี ไม่มีการปรับ หลังจากนี้เป็นต้นไป บก.ปอท. จะดำเนินการจับกุมผู้กระทำผิดอย่างจริงจัง และไม่มีการลดหย่อนโทษ จึงมีการจัดกิจกรรมรณรงค์ขึ้น เพื่อให้เข้าใจกฎหมายในการใช้สื่อออนไลน์อย่างปลอดภัย,ด้าน น.ส.ปนัดดากล่าวว่า อยากฝากไปยังประชาชนและบุคคลทั่วไป หลังจากนี้จะอ้างว่าไม่รู้กฎหมายไม่ได้ เนื่องจากกฎหมายดังกล่าวบังคับใช้มา 8 ปีแล้ว ยกตัวอย่าง กรณีที่ตนโดนนำเอารูปภาพไปตัดต่อเป็นภาพโป๊ ทำให้เสียหายอย่างมาก จึงเข้าแจ้งความกับเจ้าหน้าที่ กระทั่งสืบหาตัวผู้กระทำผิดได้ แต่ผู้กระทำผิดบอกว่าเป็นเพียงคนส่งต่อเท่านั้น ซึ่งก็มีความผิดเช่นกัน ส่วนกรณีที่ตนเป็นคนกลางในการไกล่เกลี่ยระหว่างคนท้องที่โดนภรรยาของทหารทำร้ายร่างกายที่ สน.ทองหล่อนั้น ทำให้มีเพจบางเพจกล่าวอ้างชื่อตน และกล่าวหาว่าตนสร้างภาพ โดยเบื้องต้นได้มีการพูดคุยสร้างความเข้าใจแล้ว ซึ่งทางแอดมินเพจขอโทษจึงไม่ได้ติดใจอะไร แต่สำหรับบางเพจที่มีอีโก้สูงและไม่มีการออกมาขอโทษในสิ่งที่กระทำ ตนจะแจ้งความดำเนินคดีให้ถึงที่สุด
ประยุทธ์ กำชับ รมว.ไอซีที ติดตาม กลุ่มแฮกเกอร์จ้องล้วงข้อมูล กสท. สร้างกระแสต้าน ซิงเกิล เกตเวย์ อุตตม ย้ำประชาชนมั่นใจได้ เชื่อไม่เกี่ยวกับตั้งกองสงครามไซเบอร์ของกองทัพ ประวิตร มั่นใจไม่มีปัญหา 
ข่าวหน้า1,แฮกเกอร์,กสท,แฮกข้อมูล,เข้าระบบข้อมูล,แคท เทเลคอม,ข้อมูลลูกค้า,เผยแพร่,ซิงเกิล เกตเวย์,คุกคาม,เว็บไซต์,หน่วยงานราชการ,ฐานข้อมูล,โซเชียลเน็ตเวิร์ก,ข่าว,ไทยรัฐออนไลน์